伯夷詩
作者：强至
朝代：宋

paragraphs: 昔紂爲不道，毒心無生靈。
四海如在鼎，誰能救將烹。
周武從天人，戎衣舉仁兵。
伯夷獨何爲，乃諫不聽行。
紂徒久厭主，一朝倒戈迎。
天下既宗周，大冊書武成。
夷義愈爲耻，寧死弗苟生。
周粟惡不食，雙目且餓瞑。
紂無王者實，徒有王者名。
雖曰臣伐君，紂德匹夫輕。
吁夷豈不知，意在銷奸萌。